《耕渔乐赠金华相士》
元代·胡长孺

忆昔力耕金华野，青蓑绿笠风烟下。扶犁荷锄岂不倦，春醅映盏清如写。

亦曾扁舟钓钱唐，长缗短棹浮沧浪。颠风驾潮涛更恶，若比世路犹康庄。

安有高情唐许协，深閟神光形亦偞。还骑官马走黄尘，江山过眼空重叠。

少年壮气苦不羁，西川南海去如驰。二毛已非折腰具，况与志愿常参差。

长官怒骂沸于爚，口自唯诺心自怍。升斗未疗饥寒忧，低佪独羡耕渔乐。

老翁双瞳秋月如，何时照我归乡闾。江湖耕渔乐复乐，挂冠径归良不恶。

作者简介：胡长孺(1249-1323年)，一作艮儒，字汲仲，号石塘，婺州永康人。生于淳佑九年，卒于英宗至治三年，年七十五岁。咸淳中从外舅徐道隆入蜀，铨试第一名。授迪功郎，监重庆府酒务，拜福宁州悴。宋亡，退栖永康山中。至元二十五年（1288年）下诏求贤，有司强之，拜集贤修撰舆宰相，议不合，改扬州教授。至大元年（公元1308年）转台州路宁海县主簿。延祐元年，转两浙都转运盐使，司长山场盐司丞，以病辞后，不复仕，隐杭州虎林山以终。门人私谧纯节先生。